ครม. เห็นชอบอนุมัติงบประมาณกว่า 1,700 ล้านบาท ดำเนินโครงการขอขยายระยะเวลาเพิ่มการผลิตและพัฒนาการจัดการศึกษาสาขาวิชาพยาบาลศาสตร์
คณะรัฐมนตรี เห็นชอบอนุมัติงบประมาณกว่า 1,700 ล้านบาท ดำเนินโครงการขอขยายระยะเวลาเพิ่มการผลิตและพัฒนาการจัดการศึกษาสาขาวิชาพยาบาลศาสตร์ ปีการศึกษา 2561-2565 เพื่อแก้ปัญหาการขาดแคลนพยาบาลวิชาชีพ ทำให้ประชาชนจะได้รับการพยาบาลที่มีคุณภาพและรองรับการเข้าสู่สังคมผู้สูงอายุ          พันเอก อธิสิทธิ์ ไชยนุวัฒน์ ผู้ช่วยโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี วันนี้(12 มี.ค.62) มีมติเห็นชอบอนุมัติงบประมาณจำนวนกว่า 1,700 ล้านบาท เพื่อดำเนินโครงการขอขยายระยะเวลาเพิ่มการผลิตและพัฒนาการจัดการศึกษาสาขาวิชาพยาบาลศาสตร์ ปีการศึกษา 2561-2565 เพื่อพัฒนาสุขภาวะของประชาชนและตอบสนองยุทธศาสตร์ชาติ ระยะที่ 1 ปี และเนื่องจากที่ผ่านมาประเทศไทยประสบปัญหาการขาดแคลนพยาบาลมาโดยตลอด ซึ่งสภาพยาบาลได้นำกรอบแนวคิดการจัดทำโครงการผลิตพยาบาลมาศึกษาพบว่าในระยะ 10 ปี ข้างหน้า ประเทศจะมีความต้องการพยาบาลเพิ่มขึ้นอีกประมาณ 190,000 คน ดังนั้นกระทรวงสาธารณสุขจึงร่วมกับหน่วยงานที่เกี่ยวข้องจัดทำโครงการขยายระยะเวลาการเพิ่มการผลิตและการพัฒนาการจัดการศึกษาสาขาพยาบาลศาสตร์ดังกล่าวนี้ เพื่อต่อเนื่องจากโครงการฯ ในปี 2560 โดยโครงการนี้มีแผนการผลิตพยาบาลวิชาชีพเพิ่มจากแผนการรับปกติอีก กว่า 13,000 คน แบ่งการดำเนินการเป็น 2 ช่วง คือ ระยะที่ 1 ปีการศึกษา 2561-2562 จำนวนกว่า 5,000 คน และระยะที่ 2 ระหว่างปี 2563 - 2565 อีกกว่า 22,000 คน ซึ่งการดำเนินโครงการนี้จะทำให้ประชาชนได้รับประโยชน์ให้รับการพยาบาลที่มีคุณภาพมากขึ้น ช่วยลดปัญหาการขาดแคลนพยาบาล รวมถึงเตรียมความพร้อมเข้าสู่สังคมผู้สูงอายุอีกด้วย......เสียง......